যুবওক্রীড়াবিষয়কমন্ত্রক
জাতীয় ক্রীড়া দিবসে জাতীয় ক্রীড়া ফেডারেশনের পোর্টালের সূচনা করলেন শ্রী অনুরাগ সিং ঠাকুর
শ্রী অনুরাগ সিং ঠাকুর ফিট ইন্ডিয়া ক্যুইজের তৃতীয় পর্বের প্রতিযোগিতার কথাও ঘোষণা করেন
নয়াদিল্লি, ২৯ অগাস্ট, ২০২৩
জাতীয় ক্রীড়া দিবস উপলক্ষে দিল্লির জেএলএম স্টেডিয়ামে আজ ফিট ইন্ডিয়া ক্যুইজের তৃতীয় পর্বের প্রতিযোগিতার কথা ঘোষণা করেন কেন্দ্রীয় যুব ও ক্রীড়া মন্ত্রী শ্রী অনুরাগ সিং ঠাকুর।
অনুষ্ঠানে নতুন দিল্লির বিভিন্ন স্কুলের প্রায় ৫০০ জন পড়ুয়ার পাশাপাশি বেশ কয়েকজন নামী ক্রীড়াবিদ এবং এমওয়াইএএস, সাই ও জাতীয় ক্রীড়া ফেডারেশনের আধিকারিকরা উপস্থিত ছিলেন।
অনুষ্ঠানে খেলো ইন্ডিয়া প্রকল্পের অধীনে ক্রীড়া পরিকাঠামো সংক্রান্ত একটি পুস্তিকা প্রকাশ এবং জাতীয় ক্রীড়া ফেডারেশনের একটি পোর্টালেরও সূচনা করেন কেন্দ্রীয় মন্ত্রী। এছাড়া বুদাপেস্ট-এ বিশ্ব অ্যাথলেটিক্স চ্যাম্পিয়ানশিপে সাফল্যের জন্য ৪X৪০০ মিটার পুরুষ রিলে টিমের সদস্যদের তিনি সম্বর্ধনা জানান।
অনুষ্ঠানে শ্রী ঠাকুর বলেন, “হকির জাদুকর ধ্যানচাঁদ ১৯২৮, ১৯৩২ এবং ১৯৩৬ সালে হকিতে পর পর তিন বার অলিম্পিক পদক এনে দিয়েছেন। এই কিংবদন্তীর প্রতি শ্রদ্ধা নিবেদনের এটাই উপযুক্ত দিন এবং আমি লক্ষ্য করেছি যে, ক্রীড়া বিপ্লবকে এগিয়ে নিয়ে যাওয়ার ক্ষেত্রে সাম্প্রতিক বছরগুলিতে কোচ এবং অ্যাথলিটরা বড় ভূমিকা পালন করে চলেছেন।”
কেন্দ্রীয় মন্ত্রী বলেন, “আজ ভারত জুড়ে ৩৫২৬টি ইভেন্ট অনুষ্ঠিত হচ্ছে। আমরা যে আজ এখানে এসে পৌঁছেছি, এটা তারই সাক্ষ্য বহন করছে। ভারতের ক্রীড়া ক্ষেত্রে এখন একটি অবিশ্বাস্য অধ্যায় চলছে। বিগত ৬০ বছরে বিশ্ব ইউনিভার্সিটি গেমস-এ মাত্র ১৮টি পদক এসেছে। আর এই বছর এই প্রতিযোগিতায় আমরা ২৬টি পদক জিতেছি। শুধু এটাই নয়, দাবায় প্রজ্ঞানানন্দ, কুস্তিতে অন্তিম পঙ্গল থেকে শুরু করে তীরন্দাজিতে অদিতি গোপীচাঁদ স্বামী, ক্রীড়া ক্ষেত্রের সমস্ত স্তরে আমরা উল্লেখযোগ্য ফল করেছি। বুদাপেস্ট-এ বিশ্ব অ্যাথলেটিক্স চ্যাম্পিয়ানশিপেও পুরুষদের ৪X৪০০ রিলে টিম সাফল্যের নজির গড়েছে। এই উচ্চমানের আন্তর্জাতিক প্রতিযোগিতায় দেশকে সোনা এনে দিয়েছেন পারুল চৌধারী, নীরজ চোপরার মতো ক্রীড়াবিদরা।”
প্রথম দুটি ফিট ইন্ডিয়া ক্যুইজ প্রতিযোগিতায় সাফল্যের পর তৃতীয় প্রতিযোগিতার কথাও ঘোষণা করেন মন্ত্রী। স্কুল স্তরের ছাত্রছাত্রীদের জন্য এটি ভারতের বৃহত্তম ক্রীড়া ও ফিটনেস ক্যুইজ প্রতিযোগিতা, যার মোট পুরস্কার মূল্য ৩.২৫ কোটি টাকা। এই প্রতিযোগিতা প্রসঙ্গে শ্রী ঠাকুর বলেন, “আমি বিস্মিত হচ্ছি যে, অরুণাচলের টেঙ্গা উপত্যকার পড়ুয়ারা ফিট ইন্ডিয়া ক্যুইজে অংশ নিচ্ছে। আন্দামান, সিকিম এবং আরও অনেক প্রত্যন্ত এলাকার ছাত্রছাত্রীরাও এতে অংশ নিচ্ছে।”
শ্রী অনুরাগ সিং ঠাকুর আরও বলেন, “চাঁদে চন্দ্রযান পাঠানো থেকে শুরু করে ক্রীড়া ক্ষেত্র, সর্বত্র আমরা সাফল্যের নজির গড়ছি। এটাই হল নতুন ভারত। আমাদের ক্রীড়াবিদরা দেশকে শীর্ষে পৌঁছে দিচ্ছেন। আমি শুধুমাত্র ক্রীড়া ফেডারেশন এবং ভারতীয় অলিম্পিক অ্যাসোসিয়েশন নয়, সেই সঙ্গে অভিভাবক এবং প্রশিক্ষকদেরও অভিনন্দন জানাচ্ছি। অভিভাবকদের জন্যই তাঁদের সন্তানরা শৃঙ্খলাপরায়ণ হয়েছে এবং তারা ক্রীড়া ক্ষেত্রে প্রবেশ করেছে।”
ভারত সরকারের ডিজিটাল ইন্ডিয়া নীতির সঙ্গে সামঞ্জস্য রেখে মঙ্গলবার জাতীয় ক্রীড়া ফেডারেশনের পোর্টালেরও সূচনা করা হয়। এর ফলে এখন থেকে জাতীয় ক্রীড়া ফেডারেশনের সমস্ত কাজকর্ম অনলাইনেই করা সম্ভব হবে। পাশাপাশি এই পোর্টাল চালু হওয়ায় ক্রীড়া দপ্তর ও জাতীয় ক্রীড়া ফেডারেশনের মধ্যে সমন্বয় রক্ষা করা অনেক সহজ হবে।
এছাড়া, অনলাইনে আবেদনপত্র পেশের জন্য একটি পোর্টাল চালু করা হয়েছে। এর মাধ্যমে বিভিন্ন রাজ্য, কেন্দ্রশাসিত অঞ্চল সমূহ আর্থিক অনুদানের জন্য আবেদন জানাতে পারবে।
২০১৬ সাল থেকে খেলো ইন্ডিয়া প্রকল্প দেশের ক্রীড়া ক্ষেত্রে উল্লেখযোগ্য পরিবর্তন এনেছে। খেলো ইন্ডিয়া প্রকল্পের অধীনে ক্রীড়া পরিকাঠামো সংক্রান্ত একটি তথ্য পুস্তিকাও প্রকাশ করা হয়েছে। এতে ক্রীড়া পরিকাঠামোর উন্নতির পাশাপাশি দেশের বিভিন্ন রাজ্য ও কেন্দ্রশাসিত অঞ্চলগুলিতে যে সব প্রকল্প হাতে নেওয়া হয়েছে, সেগুলি সম্পর্কে এতে বিস্তারিত তথ্য রয়েছে।
হকির কিংবদন্তী মেজর ধ্যান চাঁদ-এর প্রতি শ্রদ্ধা নিবেদনের পাশাপাশি কেন্দ্রীয় সরকারের বিভিন্ন কার্যালয়, স্পোর্টস অথরিটি অফ ইন্ডিয়ার বিভিন্ন কেন্দ্র এবং স্কুল, কলেজগুলিতে জাতীয় ক্রীড়া দিবস উদযাপন করা হয়। ১৮-৬০ বছর, ৪০-৬০ বছর এবং ৬০ বছরের বেশি বয়সীদের জন্য এদিন বিভিন্ন ধরনের বিনোদনমূলক প্রতিযোগিতারও আয়োজন করা হয়েছিল।
AC/MP/NS
(Visitor Counter : 45